**Dôvodová správa**

**Všeobecná časť:**

Ministerstvo dopravy, pôšt a telekomunikácií Slovenskej republiky vypracovalo návrh zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov (ďalej len „zákon“) na základe plánu legislatívnych úloh vlády SR na rok 2009.

Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov ustanovuje podmienky vykonávania vnútrozemskej plavby, práva a povinnosti právnických osôb a fyzických osôb zúčastnených na vnútrozemskej plavbe, podmienky podnikania vo vodnej doprave, podmienky regulácie trhu vo vodnej doprave, pôsobnosť orgánov štátnej správy a štátneho odborného dozoru na úseku vnútrozemskej plavby, klasifikáciu a spôsobilosť plavidiel, práva a povinnosti členov posádky plavidla, vyšetrovanie plavebných nehôd a sankcie za porušenie povinností ustanovených týmto zákonom.

Navrhovaná právna úprava má za cieľ dosiahnuť kompatibilitu právneho poriadku Slovenskej republiky s právom Európskej únie v oblasti vnútrozemskej vodnej dopravy. Predkladaným návrhom zákona sa do právneho poriadku Slovenskej republiky preberá **smernica Európskeho parlamentu a Rady 2008/68/ES a článok 2 smernice Európskeho parlamentu a Rady 2009/30/ES,** ku ktorej je Ministerstvo dopravy, pôšt a telekomunikácií SR spolugestorom. Ďalej sa v rámci aplikačnej praxe do návrhu zákona adaptujú nariadenie **Rady (EHS) č. 2919/85 a n**ariadenie Rady (EHS) č. 3921/91.

Navrhovaný zákon nebude mať žiadny dopad na štátny rozpočet. Návrh zákona nebude mať vplyv na rozpočty obcí a rozpočty vyšších územných celkov, nebude mať negatívny vplyv na životné prostredie, na zamestnanosť ani na podnikateľské prostredie.

Ministerstvo financií Slovenskej republiky listom č. MF/18067/2009-81 z 12.6.2009 „berie na vedomie, že návrh nebude mať vplyv na štátny rozpočet, na rozpočty obcí a rozpočty vyšších územných celkov, na zamestnanosť ani na životné prostredie a podnikateľské prostredie.“.

Navrhovaný zákon je v súlade s Ústavou Slovenskej republiky, platným právnym poriadkom Slovenskej republiky ako aj medzinárodnými zmluvami, ktorými je Slovenská republika viazaná.

**Doložka finančných, ekonomických, environmentálnych vplyvov, vplyvov**

**na zamestnanosť a podnikateľské prostredie**

**Odhad dopadov na verejné financie**

Navrhovaný zákon nebude mať dopad na verejné financie.

**Odhad dopadov na obyvateľov, hospodárenie podnikateľskej sféry a iných právnických osôb**

Navrhovaný zákon nebude mať dopad na obyvateľov, hospodárenie podnikateľskej sféry a iných právnických osôb.

**Odhad dopadov na životné prostredie**

Navrhovaný zákon nebude mať dopad na životné prostredie.

**Odhad dopadov na zamestnanosť**

Navrhovaný zákon nebude mať dopad na zamestnanosť.

**Odhad dopadov na podnikateľské prostredie**

Navrhovaný zákon nebude mať dopad na podnikateľské prostredie.

**Doložka zlučiteľnosti**

**návrhu zákona**

**s právom Európskych spoločenstiev a právom Európskej únie**

1. **Predkladateľprávnehopredpisu:**

Vláda Slovenskej republiky.

1. **Názovnávrhuprávnehopredpisu:**

Zákon, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov.

1. **Problematika návrhu právneho predpisu:**
2. je upravená v práve Európskych spoločenstiev:

v primárnom práve v Zmluve o založení Európskych spoločenstiev v platnom znení (Hlava V – Doprava),

**v sekundárnom práve v Nariadení Rady (EHS) č. 2919/85 zo 17. októbra 1985 stanovujúce podmienky prístupu k dohodám podľa Revidovaného dohovoru pre plavbu na Rýne, týkajúceho sa plavidiel patriacich Rýnskej plavbe (**Mimoriadne vydanie Ú. v. EÚ, kap. 07/zv. 001), v Nariadení Rady (EHS) č. 3921/91 zo 16. decembra 1991, ktorým sa stanovujú podmienky, za ktorých môžu dopravcovia z iných štátov vykonávať prepravu tovaru alebo osôb vnútrozemskou vodnou dopravou v rámci členského štátu (Mimoriadne vydanie Ú. v. EÚ, kap. 07/zv. 001), **v smernici Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008) a v smernici Európskeho parlamentu a Rady 2009/30/ES z 23. apríla 2009**, ktorou sa mení a dopĺňa smernica 98/70/ES, pokiaľ ide o kvalitu automobilového benzínu, motorovej nafty a plynového oleja a zavedenie mechanizmu na monitorovanie a zníženie emisií skleníkových plynov, a ktorou sa mení a dopĺňa smernica 1999/32/ES, pokiaľ ide o kvalitu paliva využívaného v plavidlách vnútrozemskej vodnej dopravy, a zrušuje smernica 93/12/EHS (**Ú. v. EÚ L 140, 5.6.2009),**

1. nie je upravená v práve Európskej únie,
2. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
3. **Záväzky Slovenskej republiky vo vzťahu k Európskym spoločenstvám a Európskej únii:**

z gestorstva smerníc vyplýva pre Slovenskú republiku povinnosť transponovať smernicu **Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008)** najneskôr do 30. júna 2009 a smernicu **Európskeho parlamentu a Rady 2009/30/ES z 23. apríla 2009**, ktorou sa mení a dopĺňa smernica 98/70/ES, pokiaľ ide o kvalitu automobilového benzínu, motorovej nafty a plynového oleja a zavedenie mechanizmu na monitorovanie a zníženie emisií skleníkových plynov, a ktorou sa mení a dopĺňa smernica 1999/32/ES, pokiaľ ide o kvalitu paliva využívaného v plavidlách vnútrozemskej vodnej dopravy, a zrušuje smernica 93/12/EHS (**Ú. v. EÚ L 140, 5.6.2009) do 31. decembra 2010 (MDPT SR je spolugestor k prebratiu článku 2),**

v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,

smernica **Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008)** je časť týkajúca sa vnútrozemskej vodnej dopravy úplne prebratá v tomto návrhu zákona a zo smernice **Európskeho parlamentu a Rady 2009/30/ES z 23. apríla 2009**, ktorou sa mení a dopĺňa smernica 98/70/ES, pokiaľ ide o kvalitu automobilového benzínu, motorovej nafty a plynového oleja a zavedenie mechanizmu na monitorovanie a zníženie emisií skleníkových plynov, a ktorou sa mení a dopĺňa smernica 1999/32/ES, pokiaľ ide o kvalitu paliva využívaného v plavidlách vnútrozemskej vodnej dopravy, a zrušuje smernica 93/12/EHS (**Ú. v. EÚ L 140, 5.6.2009) je v tomto návrhu zákona prebratý článok 2, ktorým sa mení a dopĺňa smernica 1999/32/ES, ktorej časť bola transponovaná do zákona č. 193/2007 Z. z., ktorým sa mení a dopĺňa zákon č.** 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a o zmene a doplnení niektorých zákonov**.**

1. **Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

Úplný k smernici 2008/68/ES a čiastočný k smernici 2009/30/ES.

1. **Gestor a spolupracujúce rezorty:**

Ministerstvo dopravy, pôšt a telekomunikácií Slovenskej republiky.

**Osobitná časť:**

#### K čl. I

K bodu 1 :

Ustanovením sa upresňuje pojem ubytovací čln.

K bodu 2:

 Ustanovuje sa, kedy Ministerstvo dopravy, pôšt a telekomunikácií SR (ďalej len „ministerstvo“) odníme fyzickej osobe alebo právnickej osobe poverenie na výkon školení a skúšok žiadateľov o vydanie osvedčenia o odbornej spôsobilosti bezpečnostného poradcu.

K bodu 3:

 Zrušujú sa § 5a a 5b s účinnosťou od 1. júla 2011 z dôvodu skončenia prechodného obdobia a problematika školení a skúšok bezpečnostných poradcov bude súčasťou Európskej dohody o medzinárodnej preprave nebezpečného tovaru **po vnútrozemských vodných cestách (ADN) v znení zmien a doplnkov. Od tohto dátumu sa zrušujú aj smernice 96/35/ES a 2000/18/ES, ktoré sú transponované do § 5a a 5b zákona č. 338/2000 Z. z. v platnom znení.**

K bodu 4:

Preprava nebezpečných tovarov po vnútrozemských vodných cestách sa riadi predpismi, ktoré sú súčasťou Európskej dohody o medzinárodnej preprave nebezpečného tovaru **po vnútrozemských vodných cestách (ADN) v znení zmien a doplnkov, t.j. ak je preprava nebezpečného tovaru týmito predpismi zakázaná, tak sa nesmie vykonávať a ak je povolená, vykonáva sa za podmienok ustanovených v dohode ADN**. Preprava nebezpečného tovaru medzi SR a tretími štátmi sa vykonáva tiež v súlade s dohodou ADN. Pokiaľ dôjde počas prepravy nebezpečného tovaru na vodných cestách Slovenskej republiky k nehode alebo mimoriadnej udalosti, môže sa ministerstvo rozhodnúť, že prijme ďalšie dodatočné (nové) opatrenia pri preprave nebezpečných tovarov po vnútrozemských vodných cestách na svojom území. Tieto opatrenia však musí pred ich prijatím zaslať na schválenie Európskej komisii.

K bodu 5:

Ustanovuje náležitosti žiadosti o vydanie osvedčenia o príslušnosti k plavbe na Rýne a vymenúva doklady, ktoré je potrebné k žiadosti priložiť, čím sa adaptuje nariadenie Rady č. 2919/85.

K bodu 6:

Ustanovuje náležitosti žiadosti a dokladov potrebných na vydanie povolenia na prepravu medzi prístavmi na území Slovenskej republiky zahraničnými dopravcami z dôvodu adaptácie nariadenia Rady č. 3921/91.

K bodu 7:

Ide o zosúladenie pojmu s osobitným predpisom.

K bodu 8:

Ide o legislatívno-technickú úpravu súvisiacu s bodom 4.

K bodom 9 a 10:

V ustanovení § 38 písm. l) sa vypúšťa text, ktorý je duplicitný s ustanovením § 38 písm. j) a text „osvedčenie o príslušnosti k plavbe na Rýne“ sa z § 38 písm. l) vkladá do ustanovenia § 38 písm. j).

K bodu 11:

Ustanovujú sa kompetencie ministerstva súvisiace s § 5a ods. 7 a novým odsekom 8 zákona č. 338/2000 Z. z. v znení neskorších predpisov. Pôvodný text § 38 písm. m) nie je v súlade s článkom 1 ods. 5 Európskej dohody o medzinárodnej preprave nebezpečného tovaru **po vnútrozemských vodných cestách (ADN) v znení zmien a doplnkov**, ktorá je v súčasnosti v ratifikačnom procese.

K bodom 12 a 13:

 Zrušujú sa kompetencie ministerstva a Štátnej plavebnej správy s účinnosťou od 1. júla 2011 z dôvodu skončenia prechodného obdobia, čo súvisí s bodmi 3 a 16.

K bodom 14 a 15:

 V súvislosti s transpozíciou **článku 2 smernice Európskeho parlamentu a Rady 2009/30/ES z 23. apríla 2009**, ktorou sa mení a dopĺňa smernica 98/70/ES, pokiaľ ide o kvalitu automobilového benzínu, motorovej nafty a plynového oleja a zavedenie mechanizmu na monitorovanie a zníženie emisií skleníkových plynov, a ktorou sa mení a dopĺňa smernica 1999/32/ES, pokiaľ ide o kvalitu paliva využívaného v plavidlách vnútrozemskej vodnej dopravy, a zrušuje smernica 93/12/EHS do tohto návrhu zákona sa vypúšťajú ustanovenia písmen p) a r) z § 39, pretože smernica 1999/32/ES sa bude týkať už len plavidiel, ktoré sa nachádzajú (plavia) na mori. Preto sa vypúšťa zo zákona č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov povinnosť pre Štátnu plavebnú správu vykonávať odber vzoriek lodných palív určených na spálenie počas prevádzky plavidla, zabezpečiť ich analýzu a zasielať každoročné hodnotiace správy o tejto činnosti na ministerstvo. Vykonávanie odberu vzoriek a ich analýza je finančne náročná činnosť, ktorá by stála cca 200.000 €/rok, vrátane školenia personálu. Keďže dochádza smernicou 2009/30/ES k zmene ustanovenia o odbere vzoriek a ich analýza má platiť iba pre plavidlá, ktoré sa plavia na mori, je potrebné, aby sa upravil aj zákon č. 338/2000 Z.z. v tejto veci najneskôr s účinnosťou od 1.01.2010 a tým sa ušetria potrebné finančné prostriedky, ktoré by boli zbytočne vynaložené.

Úpravou v bode 11 sa ukladanie pokút za porušenie ustanovení písmen p) a r) v § 39 stáva bezpredmetné. Preto sa vypúšťa aj ustanovenie § 40a ods. 3 písm. l).

K bodu 16:

Ide o prechodné ustanovenie, ktoré Slovenská republika využíva z dôvodu, neukončeného ratifikačného procesu Európskej dohody o medzinárodnej preprave nebezpečného tovaru **po vnútrozemských vodných cestách (ADN) v znení zmien a doplnkov.** Do uvedenej doby sa budú naďalej uplatňovať ustanovenia smerníc 96/35/ES a 2000/18/ES, ktoré sú transponované v § 5a a 5b zákona č. 338/2000 Z. z. v znení neskorších predpisov. S tým súvisia aj navrhované doby skončenia platnosti osvedčení o odbornej spôsobilosti bezpečnostného poradcu vydané podľa § 5a ods. 5 zákona č. 338/2000 Z. z. v znení neskorších predpisov a v súlade s dohodou ADN.

K bodu 17:

 Z transpozičnej prílohy sa vypúšťa smernica 82/714/EHS, ktorá je zrušená smernicou 2006/87/ES v platnom znení.

K bodu 18:

Transpozičná príloha sa dopĺňa o preberané smernice 2008/68/ES a 2009/30/ES.

K bodu 19:

 Dopĺňa sa príloha č. 3, ktorá ustanovuje vzor osvedčenia o príslušnosti k plavbe na Rýne.

**K čl. II**

Ustanovuje sa účinnosť zákona.

Bratislava 15. júla 2009

Robert Fico v. r.

predseda vlády Slovenskej republiky

Ľubomír Vážny v. r.

minister dopravy, pôšt a telekomunikácií

Slovenskej republiky